CELEX: 32016D2274
Language: ro
Date: 2016-12-15 00:00:00
Title: Decizia de punere în aplicare (UE) 2016/2274 a Comisiei din 15 decembrie 2016 privind echivalența cadrului de reglementare aplicabil contrapărților centrale din Noua Zeelandă în conformitate cu Regulamentul (UE) nr. 648/2012 al Parlamentului European și al Consiliului

16.12.2016   
            
            
               RO
            
            
               Jurnalul Oficial al Uniunii Europene
            
            
               L 342/54
            
         DECIZIA DE PUNERE ÎN APLICARE (UE) 2016/2274 A COMISIEI
   din 15 decembrie 2016
   privind echivalența cadrului de reglementare aplicabil contrapărților centrale din Noua Zeelandă în conformitate cu Regulamentul (UE) nr. 648/2012 al Parlamentului European și al Consiliului
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 648/2012 al Parlamentului European și al Consiliului din 4 iulie 2012 privind instrumentele financiare derivate extrabursiere, contrapărțile centrale și registrele centrale de tranzacții (1), în special articolul 25 alineatul (6),
   întrucât:
   
               (1)
            
            
               Procedura de recunoaștere a contrapărților centrale („CPC”) stabilite în țări terțe prevăzută la articolul 25 din Regulamentul (UE) nr. 648/2012 este menită să permită CPC stabilite și autorizate în țări terțe ale căror standarde de reglementare sunt echivalente cu cele prevăzute în regulamentul menționat să furnizeze servicii de compensare unor membri compensatori sau locuri de tranzacționare stabilite în Uniune. Această procedură de recunoaștere și deciziile privind echivalența prevăzute la articolul menționat contribuie astfel la realizarea obiectivului general al Regulamentului (UE) nr. 648/2012, acela de a reduce riscul sistemic prin sporirea măsurii în care se recurge la CPC sigure și solide pentru a compensa contractele derivate extrabursiere, inclusiv atunci când respectivele CPC sunt stabilite și autorizate într-o țară terță.
            
         
               (2)
            
            
               Pentru ca regimul juridic al unei țări terțe să fie considerat echivalent cu regimul juridic al Uniunii în ceea ce privește CPC, rezultatele de fond ale dispozițiilor juridice și ale mecanismelor de supraveghere aplicabile ar trebui să fie echivalente cu cerințele Uniunii în ceea ce privește obiectivele de reglementare pe care acestea le ating. Prin urmare, scopul acestei evaluări a echivalenței este acela de a verifica dacă dispozițiile juridice și mecanismele de supraveghere din Noua Zeelandă asigură că CPC stabilite și autorizate în această țară nu expun membrii compensatori și locurile de tranzacționare stabilite în Uniune unui nivel de risc mai mare decât cel la care aceștia ar putea fi expuși de către CPC autorizate în Uniune și, în consecință, nu generează niveluri inacceptabile de riscuri sistemice în Uniune. În particular, ar trebui să fie luate în considerare mai ales riscurile cu mult mai scăzute inerente activităților de compensare desfășurate pe piețe financiare care sunt mai mici decât piața financiară a Uniunii.
            
         
               (3)
            
            
               În conformitate cu articolul 25 alineatul (6) din Regulamentul (UE) nr. 648/2012, trei condiții trebuie să fie îndeplinite pentru a stabili echivalența dintre dispozițiile juridice și mecanismele de supraveghere ale unei țări terțe cu privire la CPC autorizate în țara respectivă și cele prevăzute în regulamentul menționat.
            
         
               (4)
            
            
               Prima condiție este ca CPC autorizate într-o țară terță să respecte cerințe obligatorii din punct de vedere juridic echivalente cu cerințele stabilite în titlul IV din Regulamentul (UE) nr. 648/2012.
            
         
               (5)
            
            
               Cerințele obligatorii din punct de vedere juridic din Noua Zeelandă pentru CPC autorizate în această țară sunt reprezentate de partea 5C din Legea Băncii Naționale din Noua Zeelandă din 1989 („normele primare”) și de ordinele prin care CPC sunt autorizate ca sistem de decontare desemnat („ordinele de desemnare”). Normele primare și ordinele de desemnare stabilesc cerințele pe care CPC trebuie să le respecte în permanență pentru a fi în măsură să furnizeze servicii de compensare în Noua Zeelandă. CPC stabilite în Noua Zeelandă pot fi autorizate ca sistem de decontare desemnat de către guvernatorul general, cu avizul ministrului de finanțe și al ministrului comerțului și în conformitate cu o recomandare comună formulată de Banca Noii Zeelande și de Autoritatea pentru piețe financiare (denumite în continuare „autoritățile comune de reglementare”). Pentru autorizarea unei CPC ca sistem de decontare desemnat pot fi impuse anumite condiții. Ordinele de desemnare aprobă normele și procedurile interne specifice ale sistemului de decontare desemnat, care conțin cerințele pe care trebuie să le respecte sistemele de decontare desemnate și care sunt conforme cu politica de nivel înalt a autorităților comune de reglementare publicată de acestea din urmă. În plus, în temeiul Legii Băncii Naționale din Noua Zeelandă, din 1989, sistemele de decontare desemnate trebuie să respecte standardele internaționale în materie de compensare și decontare, inclusiv principiile pentru infrastructurile pieței financiare („PFMI”) emise în aprilie 2012 de Comitetul pentru sisteme de plăți și de decontare (2) și de Organizația Internațională a Comisiilor de Valori Mobiliare (IOSCO). Autoritățile comune de reglementare au emis un document de politică intitulat „Desemnarea și supravegherea sistemelor de decontare desemnate”, conform căruia sistemele de decontare desemnate au obligația de a respecta PFMI.
            
         
               (6)
            
            
               Astfel, cerințele obligatorii din punct de vedere juridic aplicabile CPC autorizate în Noua Zeelandă au o structură pe două niveluri. Principiile de bază prevăzute în normele primare stabilesc standardele de nivel înalt pe care trebuie să le respecte sistemele de decontare pentru a obține o autorizație în vederea furnizării de servicii de compensare în Noua Zeelandă. Aceste norme primare cuprind primul nivel al cerințelor obligatorii din punct de vedere juridic din Noua Zeelandă. Pentru a dovedi conformitatea cu normele primare, sistemele de decontare desemnate trebuie să prezinte autorităților comune de reglementare spre aprobare normele și procedurile lor interne. Respectivele norme și proceduri interne, împreună cu ordinele de desemnare prin care au fost aprobate, reprezintă al doilea nivel al cerințelor obligatorii din punct de juridic din Noua Zeelandă, care trebuie să furnizeze detalii prescriptive cu privire la modul în care sistemul de decontare desemnat va respecta aceste standarde și PFMI. Autoritățile comune de reglementare evaluează respectarea de către sistemul de decontare desemnat a standardelor respective și a PFMI. După ce un sistem a fost autorizat ca sistem de decontare desemnat, normele și procedurile interne devin obligatorii din punct de vedere juridic pentru acesta și nu pot fi modificate dacă autoritățile comune de reglementare obiectează la modificările respective.
            
         
               (7)
            
            
               Evaluarea echivalenței dispozițiilor juridice și a mecanismelor de supraveghere aplicabile sistemelor de decontare desemnate stabilite în Noua Zeelandă ar trebui, de asemenea, să țină seama de rezultatele în materie de minimizare a riscurilor pe care acestea le asigură în ceea ce privește nivelul de risc la care sunt expuși membrii compensatori sau locurile de tranzacționare stabilite în Uniune prin participarea lor la entitățile respective. Rezultatele în materie de minimizare a riscurilor sunt determinate atât de nivelul de risc inerent activităților de compensare desfășurate de CPC vizată, care depinde de dimensiunea pieței financiare pe care aceasta își desfășoară activitatea, cât și de măsura în care dispozițiile juridice și mecanismele de supraveghere aplicabile CPC sunt adecvate pentru a minimiza acest nivel de risc. Pentru a obține rezultate echivalente în materie de minimizare a riscurilor, sunt necesare cerințe mai stricte de minimizare a riscurilor pentru CPC care își desfășoară activitatea pe piețe financiare mai mari, al căror nivel inerent de risc este mai ridicat, decât pentru CPC care își desfășoară activitatea pe piețe financiare mai mici, al căror nivel inerent de risc este mai mic.
            
         
               (8)
            
            
               Piața financiară pe care își desfășoară activitățile de compensare sistemele de decontare desemnate autorizate în Noua Zeelandă este cu mult mai mică decât cea pe care își desfășoară activitățile CPC stabilite în Uniune. În ultimii trei ani, valoarea totală a tranzacțiilor cu instrumente financiare derivate compensate în Noua Zeelandă a reprezentat mai puțin de 1 % din valoarea totală a tranzacțiilor cu instrumente financiare derivate compensate în Uniune. Prin urmare, participarea la sistemele de decontare desemnate stabilite în Noua Zeelandă expune membrii compensatori și locurile de tranzacționare stabilite în Uniune la riscuri cu mult mai mici decât participarea lor la CPC autorizate în Uniune.
            
         
               (9)
            
            
               Dispozițiile juridice și mecanismele de supraveghere aplicabile sistemelor de decontare desemnate stabilite în Noua Zeelandă pot fi considerate echivalente în cazul în care sunt adecvate pentru minimizarea acestui nivel mai scăzut de risc. Normele primare aplicabile sistemelor de decontare autorizate în Noua Zeelandă, completate de normele și procedurile interne ale acestora care pun în aplicare principiile pentru infrastructurile piețelor financiare, minimizează nivelul mai scăzut de risc existent în Noua Zeelandă și conduc la rezultate în materie de minimizare a riscului echivalente cu cele vizate de Regulamentul (UE) nr. 648/2012.
            
         
               (10)
            
            
               Prin urmare, ar trebui să se concluzioneze că dispozițiile juridice și mecanismele de supraveghere din Noua Zeelandă asigură că sistemele de decontare desemnate autorizate în această țară sunt conforme cu cerințe obligatorii din punct de vedere juridic echivalente cu cerințele prevăzute în titlul IV din Regulamentul (UE) nr. 648/2012.
            
         
               (11)
            
            
               Conform celei de a doua condiții prevăzute la articolul 25 alineatul (6) din Regulamentul (UE) nr. 648/2012, dispozițiile juridice și mecanismele de supraveghere din Noua Zeelandă trebuie să prevadă, în ceea ce privește CPC autorizate în această zonă, că respectivele CPC fac obiectul unei supravegheri și al unui control al aplicării normelor eficace și continue.
            
         
               (12)
            
            
               Supravegherea sistemelor de decontare desemnate autorizate în Noua Zeelandă este efectuată de autoritățile comune de reglementare. Autoritățile comune de reglementare pot solicita informații de la sistemele de decontare desemnate și de la participanții lor și pot impune sancțiuni dacă aceștia refuză să răspundă. Autoritățile comune de reglementare pot revoca autorizația unui sistem de decontare desemnat. Autoritățile comune de reglementare monitorizează respectarea de către sistemele de decontare desemnate a condițiilor de care depinde autorizarea ca sistem de decontare desemnat. Printre aceste condiții se pot număra cerința de a notifica autorităților comune de reglementare evenimentele semnificative (cum ar fi nerespectarea sau modificarea cadrului de administrare a riscurilor sau a politicii în materie de resurse financiare ale sistemului), de a transmite rapoarte periodice autoritățile comune de reglementare și de a publica anumite informații, inclusiv o autoevaluare din punctul de vedere al standardelor internaționale relevante (PFMI). Autoritățile comune de reglementare se întâlnesc periodic cu conducerea superioară a sistemelor de decontare desemnate și pot revizui autorizația, introducând condiții suplimentare sau revocând-o în caz de nerespectare a condițiilor aplicabile.
            
         
               (13)
            
            
               Prin urmare, ar trebui să se concluzioneze că sistemele de decontare desemnate autorizate în Noua Zeelandă fac obiectul unei supravegheri și al unui control al aplicării normelor eficace și continue.
            
         
               (14)
            
            
               Conform celei de a treia condiții prevăzute la articolul 25 alineatul (6) din Regulamentul (UE) nr. 648/2012, dispozițiile juridice și mecanismele de supraveghere din Noua Zeelandă trebuie să includă un sistem echivalent eficace pentru recunoașterea CPC autorizate în temeiul regimurilor juridice ale unor țări terțe („CPC din țări terțe”).
            
         
               (15)
            
            
               CPC din țări terțe își pot desfășura activitatea în Noua Zeelandă cu condiția ca dispozițiile juridice și mecanismele de supraveghere aplicabile acestora și participanților lor să fie solide din punct de vedere juridic. În plus, CPC din țări terțe trebuie să fie supuse unei supravegheri eficace care asigură conformitatea cu dispozițiile juridice și mecanismele de supraveghere aplicabile. Poate fi încheiat un memorandum de înțelegere între Banca Noii Zeelande și autoritatea de supraveghere competentă din țara terță a CPC.
            
         
               (16)
            
            
               Prin urmare, ar trebui să se concluzioneze că dispozițiile juridice și mecanismele de supraveghere din Noua Zeelandă prevăd un sistem echivalent eficace pentru recunoașterea CPC din țări terțe.
            
         
               (17)
            
            
               Prezenta decizie se bazează pe cerințele obligatorii din punct de vedere juridic referitoare la sistemele de decontare desemnate aplicabile în Noua Zeelandă la momentul adoptării prezentei decizii. Comisia, în cooperare cu ESMA, ar trebui să continue să monitorizeze periodic evoluția cadrului juridic și de supraveghere aplicabil sistemelor de decontare desemnate din Noua Zeelandă și îndeplinirea condițiilor pe baza cărora a fost luată prezenta decizie.
            
         
               (18)
            
            
               Reexaminarea periodică a dispozițiilor juridice și a mecanismelor de supraveghere aplicabile în Noua Zeelandă CPC-urilor autorizate pe această piață nu ar trebui să aducă atingere posibilității Comisiei de a efectua o reexaminare specifică în orice moment, pe lângă reexaminarea generală, în cazul în care evoluțiile relevante impun reevaluarea de către Comisie a echivalenței acordate prin prezenta decizie. O astfel de reevaluare ar putea conduce la abrogarea prezentei decizii.
            
         
               (19)
            
            
               Măsurile prevăzute în prezenta decizie sunt conforme cu avizul Comitetului european pentru valori mobiliare,
            
         ADOPTĂ PREZENTA DECIZIE:
   Articolul 1
   În sensul articolului 25 alineatul (6) din Regulamentul (UE) nr. 648/2012, dispozițiile juridice și mecanismele de supraveghere din Noua Zeelandă, reprezentate de partea 5C din Legea Băncii Naționale din Noua Zeelandă din 1989, completată de documentul de politică „Desemnarea și supravegherea sistemelor de decontare desemnate” care impune sistemelor de decontare desemnate obligația de a respecta PFMI, aplicabile sistemelor de decontare desemnate sunt considerate echivalente cu cerințele prevăzute în Regulamentul (UE) nr. 648/2012.
   Articolul 2
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
   
      Adoptată la Bruxelles, 15 decembrie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 201, 27.7.2012, p. 1.
   
      (2)  La 1 septembrie 2014, Comitetul pentru sisteme de plăți și de decontare și-a schimbat denumirea în Comitetul pentru infrastructuri de plăți și de piață.